## La Generalitat destina 2,3 milions d’euros per al desenrotllament d’un pla de suport tècnic i social a 13 municipis afectats per la DANA

*** La Vicepresidència Primera i Conselleria de Servicis Socials, Igualtat i Vivenda, a través de l’Institut Valencià de Servicis Socials (IVASS), ha impulsat esta iniciativa
* Està dirigida a persones amb discapacitat i/o en situació de dependència o en risc d’exclusió social d’Albal, Aldaia, Alfafar, Algemesí, Benetússer, Catarroja, Chiva, Guadassuar, Massanassa, Paiporta, Picanya, Sedaví i Utiel
* Ha permés la contractació de 94 professionals de l’àmbit social, treballadors socials, psicòlegs, educadors, tècnics en integració social o matèria jurídica, que treballaran en col·laboració amb els servicis socials municipals**

La Vicepresidència Primera i Conselleria de Servicis Socials, Igualtat i Vivenda, a través de l’Institut Valencià de Servicis Socials (IVASS), ha destinat 2.382.784,03 euros al desenrotllament d’un pla de suport tècnic i social per a donar resposta a les demandes de la població i facilitar l’accés per a la tramitació i gestió d’ajudes socials a 13 municipis afectats per la DANA.

En concret, l’IVASS ha destinat 2.152.784,03 euros en recursos humans per a la contractació de 94 professionals de l’àmbit social, i altres 230.000 euros en suport i equipaments tècnics necessaris per a la posada en marxa d’esta iniciativa.

Este projecte, que tindrà una periodicitat inicial de sis mesos, està dirigit per l’IVASS i proporciona assistència a persones amb discapacitat i/o en situació de dependència o en risc d’exclusió social dels municipis d’Albal, Aldaia, Alfafar, Algemesí, Benetússer, Catarroja, Chiva, Guadassuar, Massanassa, Paiporta, Picanya, Sedaví i Utiel, en coordinació amb els equips de professionals en l’àmbit social d’estes localitats.

**Personal especialitzat**

Per al disseny i l’execució d’este pla estratègic, que podrà prorrogar-se ateses les necessitats que puguen originar-se, la Generalitat ha comptat amb la col·laboració dels equips de servicis socials de les entitats locals afectades, que han aportat les seues propostes quant a necessitats de personal, espais i equipaments.

Entre les mesures que arreplega, destaca el fet de dotar estes poblacions afectades severament per la DANA de suport específic mitjançant grups de treball, que contribuiran a reforçar i a donar suport als equips socials municipals davant les dificultats que estan tenint per la pèrdua d’espais i recursos per a atendre la població en condicions idònies.

Per a fer-ho, l’Institut Valencià de Servicis Socials ja ha realitzat la contractació de 94 persones de diferents perfils professionals, com treballadors socials, psicòlegs, educadors, tècnics en integració social o matèria jurídica, que suposaran un suport significatiu als equips de servicis socials dels citats municipis.

Este personal especialitzat atén les poblacions esmentades segons les necessitats traslladades i disposen de coordinadors i personal administratiu, encarregats d’organitzar, supervisar i efectuar un seguiment de les tasques, així com d’avaluar-les per a adequar-les a les necessitats que vagen sorgint.

Entre les seues funcions està l’acolliment, valoració i diagnòstic social, intervencions preventives i d’emergència, elaboració i seguiment de plans personalitzats d’intervenció social, coordinació interinstitucional i comunitària, ús de ferramentes tecnològiques per a l’obertura o actualització d’expedients en les aplicacions de la Conselleria.

**Dotar de mitjans tècnics i equipaments**

L’IVASS ha contractat sis vehicles, que han sigut degudament equipats amb mobiliari i ferramentes tècniques, que es desplacen a estos municipis en funció de les necessitats que es detecten.

Per a facilitar la plena operativitat d’estes unitats mòbils i la seua capacitat resolutiva en el terreny, disposen de mitjans tècnics com portàtils, PC de sobretaula, telèfons mòbils i material d’oficina.

Fecha: 03/02/2025